27/12/2011 | Administración LocalMunicipal
Porto do Son
Aprobación definitiva da Ordenanza fiscal da taxa pola subministración municipal de auga a domicilio do Concello de Porto do Son

Elevado a definitivo o acordo provisional do Pleno de data 4 de novembro de 2011, de aprobación inicial da Ordenanza fiscal que regula a taxa polo subministro de auga a domicilio, por non se ter presentado ningunha reclamación durante o prazo de exposición pública, de conformidade co disposto nos arts.17.3 e 17.4 do RDL 2/2004, do 5 de marzo, polo que se aproba o texto refundido da Lei reguladora das Facendas Locais, faise público o texto íntegro da ordenanza aprobada para os efectos da súa entrada en vigor. Contra este acordo, pode interpoñerse recurso contencioso-administrativo no prazo de dous meses a contar dende o día seguinte ao da publicación do presente anuncio, de conformidade co artigo 46 da Lei 29/1998, de 13 de xullo, da Xurisdicción Contencioso-Administrativa. No uso das facultades concedidas polos artigos 133.2 e 142 da Constitución e polo artigo 106 da Lei 7/1985, de 2 de abril, Reguladora das Bases de Réxime Local, e de conformidade co disposto nos artigos 15 a 19 do R. D. L.2/2004, de 5 de Marzo, polo que se aproba o texto refundido da lei reguladora das Facendas Locais, este Concello establece a Taxa polo servizo de subministración de auga potable, que se rexerá pola presente Ordenanza Fiscal, que nas súas normas atende ó previsto no artigo 57 do citado R. D. L.2/2004. Constitúe o feito impoñible da taxa: 1.- A autorización do Concello da conexión á rede municipal de auga potable.2.- A prestación do servizo de subministro de auga potable. Devéngase a taxa e nace a obriga de contribuír: 1.- Para as novas acometidas, no momento no que o Concello autorice a conexión á rede xeral de subministro de auga, non podendo realizarse a mesma sen previo pago da taxa correspondente.2.- Para o subministro de auga, a obriga de contribuír nace dende que se inicie a prestación do servizo, sendo o período impositivo o trimestre natural, agás alta ou cesamento no transcurso do mesmo en cuxo caso abarcará dende a data de inicio do subministro, ou ata a data de corte do mesmo. O abastecemento de auga potable deste Concello é un servizo municipal, podendo recurrirse a sistemas de explotacións indirectos segundo se contempla na normativa vixente. Non obstante os mananciais e aproveitamentos de augas potables dos que veñen fornecéndose algúns particulares, con sistema de captación debidamente autorizado ou aquelas Comunidades de Augas Veciñais legalmente constituídas, respectaranse por agora, sen prexuízo da municipalización, se así se acordase. Nas novas acometidas practicarase polo Concello a correspondente liquidación, no momento de aprobarse a licenza de conexión. No caso de que a conexión solicitada non fose concedida, procederase a denegación da solicitude notificándoselle a resolución o interesado. Notificada a liquidación de alta no servizo, as seguintes notificacións por consumos notificaranse de xeito colectivo, mediante anuncios no BOP e segundo o previsto no art.102.3 da Lei Xeral Tributaria. No caso de desistimento nas licenzas de acometida, unicamente procederá a devolución da taxa, sempre que as obras para a realización de acometida non tivesen comezado. No caso da subministración, os consumos liquidaranse trimestralmente, xunto coas taxas de sumidoiro. Os suxeitos pasivos, serán incorporados a un Padrón Fiscal, e a obriga de contribuír non cesará mentres os interesados non tramiten a baixa correspondente ante a Administración Municipal. As baixas terán efecto no seguinte trimestre o que se tramite a baixa, sempre e cando se tivese comprobado o cese do servizo. Son suxeitos pasivos contribuíntes as entidades ás que se refire o artigo 35.4 da Lei 58/2003 Xeral Tributaria:, Que soliciten ou se beneficien dos servizos que preste ou realice a Entidade Local referidos no artigo 2 da presente ordenanza e aqueles que resulten beneficiados ou afectados polos servizos ou actividades locais que presten ou realicen as entidades locais, conforme a algún dos supostos previstos no artigo 20.4 da Lei de Facendas Locais (Real Decreto Lexislativo 2/2004 de 5 de marzo) Terán a consideración de substitutos do contribuínte: Os propietarios dos correspondentes inmobles beneficiados ou afectados polos referidos servizos, quen poderán repercutir, no seu caso, as cotas sobre os respectivos beneficiarios. Todo o cal, regúlase no artigo 23 da Lei de Facendas Locais. No suposto de interrupción total ou parcial do subministro de auga non terán dereito os propietarios abonados a reclamar unha indemnización por dita causa. Cando se prevera un corte de subministro por motivo de arranxo, renovación ou outros traballos das redes de subministro ou nas ETAP, darase a oportuna publicidade ó corte de subministro os usuarios afectados, a través de bandos e outros medios que se estimen efectivos. Non se autorizarán acometidas a fincas ou parcelas que non teñan inmobles construídos. Toda autorización para gozar do servizo de auga levará parella a obriga de instalar unha válvula de retroceso e dun contador homologado polo organismo pertinente. A devandita instalación será por conta do usuario é con carácter obrigatorio para tódalas vivendas e locais. O contador será particular para cada vivenda, que se colocará en sitio visible e de fácil acceso que permita a clara lectura do consumo que marque. Tendo en conta o incremento da demanda de subministro que se produce en determinadas temporadas do ano por aumento da poboación no noso Municipio, é indispensable o control do subministro polo que o incumprimento da obriga de instalación do contador, facultará ó Concello ó corte do subministro, co fin de evitar utilizacións fraudulentas do servizo. Naqueles casos que estivesen disfrutando do abastecemento sen contador, antes de proceder o corte do subministro, comunicaráselles un prazo, aos usuarios para efectúen a instalación do equipo de medida, procedéndose durante o período transitorio a facturar un consumo estimativo de 200 metros cúbicos/trimestre. É tamén obriga dos usuarios verificar e controlar as perdas de subministro ou avarías de contador, polo que non se aceptarán reclamacións causadas por avarías dos aparatos de medida, sendo obriga do usuario o mantemento en perfecto estado das canalizacións interiores co fin de evitar perdas de auga, e responsabilizarse do bo funcionamento do equipo de medida. Os abonados son os responsables dos prexuízos que poidan producirse a terceiras por neglixencia no uso do servizo Os abonados que teñen na proximidade dos seus domicilios hortas ou xardíns, no poderán utilizala auga para rego baixo ningún concepto. O incumprimento dará lugar ó corte inmediato da auga sen prexuízo das demais sancións que poidan incorporarse pola corporación. Os particulares a quen se lles subministren augas potables satisfarán as taxas de acordo ás seguintes cotas, ás que se aplicará o correspondente imposto sobre o valor engadido: Os dereitos de acometida de auga, coa conexión á rede xeral, regúlanse pola seguinte cota: a) A cota tributaria polo outorgamento da licenza ou autorización para acometida á rede xeral de auga, será de 90,00€. No caso de que fose necesario a realización de obras, a cota incrementarase polo importe do orzamento da obra realizado polo técnico competente. b) A cota tributaria polo outorgamento da licenza ou autorización para acometida á rede xeral de auga, no caso de obras, será de 90€/ vivenda. Os custos das obras da realización da acometida será a cargo do solicitante, quen deberá ademais face-la reposición do pavimento nas condicións nas que estaba. As acometidas realizaranse baixo as directrices marcadas polos servizos municipais. O solicitante estará obrigado a constituír fianza previa, cuxa valoración será efectuada polos servizos técnicos municipais, polo importe suficiente para garantir a boa execución da obra de acometida e a correcta reposición do pavimento. As cotas liquidadas e non satisfeitas ó seu debido tempo serán feitas efectivas polo procedemento de constrinximento de acordo ás normas do Regulamento Xeral de Recadación. A falta de pagamento de dous trimestres sucesivos suporá a baixa do abonado e o corte do subministro, e se solicitase de novo o servizo, ademais de aboa-las cantidades pendentes cos correspondentes recargos, satisfará os dereitos coma se tratase de nova acometida. En todo o relativo a cualificación se sancións tributarias así como das sancións que as mesmas correspondan a cada caso, estarase o disposto nos artigos 181 e seguintes da Lei Xeral Tributaria. A presente Ordenanza Fiscal, aprobada de xeito provisorio polo Pleno do Concello en sesión de data: 04/11/2011, entrará en vigor no mesmo día da súa publicación no BOP, e será de aplicación a partir do día 1 de xaneiro de 2012, permanecendo en vigor ata a súa modificación ou derrogación expresa. Porto do Son, 22 de decembro de 2011 O ALCALDE- PRESIDENTE Luis Oujo Pouso